OTVORENÉ MYŠLIENKY

Stanislav Hoferek

Autor

Vydavateľ

Licencia

Vydanie

Autor obálky

Stanislav Hoferek

Greenie knižnica

CC-BY-NC-ND

Prvé (2021)

Wallpaper

O knihe

Napísať úprimnú knižku s básňami bez humoru, politiky, satiry a celkovo bez všetkého, čoho bolo v iných knihách rozhodne viac ako poézie? A prečo nie? Otvorené myšlienky sú veľmi otvorené, komplikované a z každého uhla zvláštne, tak ako život, ktorý žijeme. Osamote, v dvojici či vo všetkom, čo sa nachádza kdesi medzi tým. Začítajte sa do krátkych básní, ktoré vám nepovedia všetko ani po opakovanom prečítaní a stále nechávajú otvorený koniec, niekedy ešte aj pred začiatkom.

Obsah

OTVORENÉ MYŠLIENKY 1

O knihe 2

Vzťahovo vzťahovačná 4

Vzťahovo vesmírna 5

Vzťahovo bodliaková 6

Vzťahovo dievčenská 7

Vzťahovo časová 8

Vzťahovo letná 9

Vzťahovo znepokojivá 10

Vzťahovo letecká 11

Vzťahovo adrenalínová 12

Vzťahovo o tebe 13

Vzťahovo o imperiálnej sústave 14

Vzťahovo o vzdialenostiach 15

Vzťahovo dokonalá 16

Vzťahovo dokonalá 17

Vzťahovo vyčkávacia 18

Vzťahovo cestovateľská 19

Vzťahovo vedomostná 20

Vzťahovo sexuálna 21

Vzťahovo srdečná 22

Vzťahovo klimatická 23

Vzťahovo vzťahovačná

Rieky zatúlaných vášní

znovu nevedia kam ísť

smerom nadol, trochu vľavo

kde je práve sklamanie

ale len na otočke

po kľúče a zabudnutie

keď sú dvere zatvorené

Vzťahovo vesmírna

Dnes sa bijú paragrafy

čísla, značky, zákony

metelica silných citov

veľkých ľudí

bez pocitov

ani len tej viny

ktorá ostáva

a ktorú žiadna rieka

neodplaví

mimo viditeľného vesmíru

Vzťahovo bodliaková

Do vzťahu

zo vzťahu

rovno cez bodliaky

po ceste hadov

ktoré nechceli ani do Biblie

ale aj tak zamútia mozog

viac ako rakovina

srdečného vzťahu

z odmietnutí

Vzťahovo dievčenská

Z malého dievčaťa

je už veľká dáma

ktorá sa nebojí strachu

vidí že môže vidieť

počuje že môže počuť

a žije

lebo môže žiť

naplno

aj bez pomocných koliesok

ale s ľuďmi

ktorí sú pomocou

na každom povrchu

Vzťahovo časová

Dve večnosti

a na ľavoboku

uvidíš znepokojenie

ľahostajnosť

a klamstvo zabalené do pravdy

ktorá z teba robí horšieho človeka

ak stále ostávaš človekom

v svojom

zraniteľnom vnútri

Vzťahovo letná

Obalené do nedostupnosti

na necelý meter

a na rovnaké myšlienky

o blízkosti

a dotykoch

komárov a slnečných lúčov

ktoré nás milujú

pri cestách za neznámom

Vzťahovo znepokojivá

Trpezlivé kroky

cez čerstvý asfalt

vzťahov sfarbených

na čierno

zanechávajú

stopy na svahu

na ktorý musia ísť

naše polnočné

želania

Vzťahovo letecká

Dve duše

dva páry prídel

dvojnásobný počet

ktorý hlási

čierna skrinka

pri voľnom páde

z oblohy fantázie

prináša ranné i večerné

vytriezvenie

Vzťahovo adrenalínová

Preteky až do samého konca

nervy v každej otáčke

za inou

aj v každom eskalátore

do neba

v obchodnom dome život

kde sa nechodí žiť

ale zomierať

so cťou

ak nie je práve nedeľa

Vzťahovo o tebe

Si múza

si čas

aj more a mráz

všetko, čo sa bojí dotykov

aj pravdy a slov

ktoré nechceš počuť

no aj tak ich hovorím

so zachrípnutím a pokorou

kým ty staviaš múr tam

kde sme spolu

stavali mosty

keď sme sa nebáli

nádeje

Vzťahovo o imperiálnej sústave

Štyri stopy od objatia

nálada okolo Fahrenheita

a ja cítim koniec

žiadne palce nikto nedrží

a púšťame si navzájom

jednotky smutného

a horkého nepochopenia

keď pintu piva so slzami

znovu pijem sám

Vzťahovo o vzdialenostiach

Bozky sú ďaleko

aj slová útechy

za bolesť

ktorú nepriniesol nikto z nás

ale ktorej

chcel každý z nás

nájsť to správne miesto

medzi nebom

a tebou

na planéte Zem

Vzťahovo dokonalá

Úvod bol krásny

keď boleli len ťažké konce

ktorým odzvonilo.

Jadro je samozrejmosť

aj slová, čo padli

keď nemali kam dopadnúť.

Záver je hrdinstvo

aj zbabelosť v jednom

a cesta cez mapy

neznámom

niekde do základného tábora

kde pozná každý každého

no aj tak sýty

hladnému neverí

Vzťahovo dokonalá

Úvod bol krásny

keď boleli len ťažké konce

ktorým odzvonilo.

Jadro je samozrejmosť

aj slová, čo padli

keď nemali kam dopadnúť.

Záver je hrdinstvo

aj zbabelosť v jednom

a cesta cez mapy

neznámom

niekde do základného tábora

kde pozná každý každému

no aj tak sýti

hladnému neverí

Vzťahovo vyčkávacia

Čakáme na lepšie

krajšie a múdrejšie

na stvorenia

schopné pochopenia

a tak si užívame

dokonalú samotu

medzi štyrmi stenami

v medzisťahovom období

keď nevieme

ktorým smerom

je najbližšie

a jediné správne

objatie

Vzťahovo cestovateľská

Každodenná Oddysea

z domovského prístavu

na more

nepochopenia a ústupkov

cez skaly tvrdých hláv

a malých ľudí

ktorá končí svojim finále

človek a človek

cieľ a cieľ

a veľká hádka medzi nimi

ich oddeľuje viac

ako oceán plný príšer

ktoré môžeš skúsiť odohnať

Vzťahovo vedomostná

Ty vieš

prečo plačem

prečo sa neozývam

prečo ťa nepočúvam

nenechám dýchať

ani rozvíjať

myslieť a snívať

ani prečo ti nepodám ruku

keď ju prosíš

a prečo ignorujem fakt

že pre mňa

robíš všetko

a ak nevieš

tak vedz

že všetci ostatní

to už dávno vedia

Vzťahovo sexuálna

Lebo ona, lebo on

zabudnuté pravdy

zväčšené a zvýraznené

klamstvá z čias minulých

keď bolo všetko iné

aj ty, aj ja

a viac ako hádky

zdvihnuté ukazováky

roztrhané fotky

a editácie toho

čo kdesi ostalo

pre nás boli prechádzky

bozky

a krásna aktivita

spoznávania

Vzťahovo srdečná

Ak je chybou niečo vedieť

naučiť sa niečo

čo každému pomôže

a nikomu neublíži

tak je aj chybou strácať čas

tam, kde oči nechcú vidieť

ani uši nechcú počuť

ani srdce

nechce vedieť

pre koho má vlastne tĺcť

Vzťahovo klimatická

Vzťah je ako hra na skrývačku

nevieš čo hľadáš

ani kde to nájdeš

ale ak nepočúvaš, kde je zima

ani kde je teplo

tak nenájdeš, čo hľadáš

ale nájdeš pocit

neustáleho hľadania

v zamotanom kruhu

emócii

Table of Contents

OTVORENÉ MYŠLIENKY 1

O knihe 2

Vzťahovo vzťahovačná 4

Vzťahovo vesmírna 5

Vzťahovo bodliaková 6

Vzťahovo dievčenská 7

Vzťahovo časová 8

Vzťahovo letná 9

Vzťahovo znepokojivá 10

Vzťahovo letecká 11

Vzťahovo adrenalínová 12

Vzťahovo o tebe 13

Vzťahovo o imperiálnej sústave 14

Vzťahovo o vzdialenostiach 15

Vzťahovo dokonalá 16

Vzťahovo dokonalá 17

Vzťahovo vyčkávacia 18

Vzťahovo cestovateľská 19

Vzťahovo vedomostná 20

Vzťahovo sexuálna 21

Vzťahovo srdečná 22

Vzťahovo klimatická 23